SAWAD ใจอ่อน! ปล่อยหุ้นให้กองทุน 50 ล้านหุ้น เหตุถูกตามตื้อไม่เลิก
SAWAD ใจอ่อน! ปล่อยหุ้นให้กองทุน 50 ล้านหุ้น เหตุถูกตามตื้อไม่เลิก โดยเมื่อคืนวันที่ 23 ธ.ค. 58 ที่ผ่านมา น.ส.ธิดา แก้วบุตตา ผู้ถือหุ้นใหญ่ได้ขายหุ้นออกจำนวน 50 ล้านหุ้น ในราคาหุ้นละ 46.25 บ.รวมเป็นเงินราว 2,312.50 ลบ. ทั้งนี้ราคาขายหุ้นมีส่วนลดจำนวน 2.50 บ. หรือประมาณ 5% จากราคาปิดที่ 48.75 บ. อย่างไรก็ดี คาดว่าการขายหุ้นในครั้งนี้เป็นการขายให้กับกองทุนใหญ่
24 ธ.ค. 2558

ผู้สื่อข่าวรายงานว่า บริษัท ศรีสวัสดิ์ พาวเวอร์ 1979 หรือ SAWAD มีทำการซื้อขายหุ้นแบบข้ามคืน หรือโอเวอร์ไนท์ เมื่อคืนวันที่ 23 ธ.ค. 58 ที่ผ่านมา โดยมีจำนวน 50 ล้านหุ้น ในราคาหุ้นละ 46.25 บาท รวมเป็นเงินประมาณ 2,312.50 ล้านบาท ทั้งนี้ราคาขายหุ้นมีส่วนลดจำนวน 2.50 บาท หรือประมาณ 5% จากราคาปิดที่ 48.75 บาท
สำหรับหุ้นที่ขายครั้งนี้เป็นของ น.ส.ธิดา แก้วบุตตา กรรมการบริษัท ปัจจุบันเป็นผู้ถือหุ้นใหญ่ที่สุด จำนวน 371,961,900 หุ้น คิดเป็น 37.20% ของทุนเรียกชำระแล้ว
“การขายหุ้นครั้งนี้ เพื่อต้องการเพิ่มปริมาณหุ้นหมุนเวียนในตลาดหลักทรัพย์ ซึ่งมีนักลงทุนแสดงความต้องการซื้อหุ้นอย่างล้นหลาม และภายใน 1 ปีนี้ไม่น่าจะมีการขายหุ้นล็อตใหญ่แบบนี้อีกแล้ว” น.ส.ธิดา กล่าว
ทั้งนี้ นักลงทุนแสดงความสนใจซื้อหุ้นศรีสวัสดิ์จำนวนมาก เนื่องจากเห็นแผนธุรกิจและการดำเนินงานของบริษัทเป็นไปด้วยดี โดยในปี 2559 คาดว่ารายได้จะเติบโต 30% เป็นอย่างต่ำ รวมถึงการนำธุรกิจไปเออีซีก็เป็นรูปเป็นร่างมากขึ้น ขณะเดียวกันในปีนี้ได้มีการซื้อหนี้จากสถาบันการเงินมาบริหารจำนวนมาก คาดว่ามูลค่ารวมประมาณ 4,000-5,000 ล้านบาท ซึ่งจะส่งผลต่อการเติบโตของกำไรในปีหน้า
 
ข้อมูลผู้ถือหุ้น ณ วันที่ 7/5/2558